Николай Гумильов
Помпей у пиратите

Превод от руски: Бойко Ламбовски, 1993

chitanka.info

Помпей у пиратите[0]

От разкошната кърма червена

се разнасят навред аромати —

чак до трюма, където стаена

дебне шайка опасни пирати.

Пребледнели от злобна боязън,

ту притихват, ту правят кроежи,

как Помпей е достоен за казън,

и главата му как ще отрежат.

Колко дни вместо роби са вече,

как му шетат — с омраза прикрита,

а привършат ли, гледат далече

от разкошната кърма да скитат.

Еква зов. Туй самият Помпей е.

Млад, сред куп хубавици, той вика

полулегнал: „Ей, кой ще налее?!

Бързо, псета, че грабвам камшика!“

Хвърля взор над водите пустинни,

и — повдигнат на лакът, лениво

се пресята и с прах от рубини

своите розови нокти натрива.

И отново забравят си плана

главорезите зли, и пристъпят

пак, поднасяйки — кротко смълчани

и напитки, и лакомства скъпи.

[0] Става дума за Секст Помпей (75–37 г. пр.н.е.), син на Помпей Велики. Използвал е услугите на дезертьори и скитници в корсарската война срещу Рим. — Бел.прев. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.